“Njenengan rak nembe ndaftar tiyang-tiyang sing badhe nampi bantuan BLT BBM niku ta? Riyin sak derenge njenengan dadi pak RT, kula, Mardi, Sarto, lan Surip niku klebet tiyang sing nampi bantuan BLT. Njenengan rak nembe mubeng to? Niki wau kula tengga-tengga ten nggriya kok njenengan mboten rawuh-rawuh. Ateges kula pun njenengan coret nggih? Mboten mlebu daftar nggih? Terus diganti sinten? Mas Wahono, sedhereke njenengan niku? Inggih? Leres?” pitakone Mbah Marto sajak dadi juru bicarane wong-wong sing padha protes kuwi, kaya mercon rentengan sing arep mbledhosake kuping. Nggumunke, rancangan daftar lagi dak gawe, durung kawetu nyang sapa wae nanging iki Mbah Marto sak kancane kok wis ngerti dhisik.